Hilde Synnøve Blix

Lanesvegen 30a

9006 Tromsø

Til RESULT Tromsø 20.02.2018

postmottak@result.uit.no

**Søknad om status som merittert underviser**

Mitt navn er Hilde Synnøve Blix, og jeg er ansatt som dosent i hørelære ved Det kunstfaglige fakultet, Musikkonservatoriet.

Jeg har jobbet ved Musikkonservatoriet siden 1996, og har i denne tiden hatt hørelære og gehørdidaktikk som mitt hovedfokus. Jeg søker status som merittert underviser fordi jeg de senere årene har arbeidet målrettet og systematisk med å forbedre og forskningsbasere min undervisning i høyere musikkutdanning. I tillegg har jeg stor interesse for å fortsette å bidra til å utvikle Musikkonservatoriet gjennom veiledning og ledelse av mine kolleger som undervisere og kunstpedagogiske forskere.

Min pedagogiske mappe: <http://digitalmappe.uit.no/hildeblix/>

Den pedagogiske mappen viser konkrete eksempler fra min pedagogiske praksis og mine refleksjoner rundt temaer som er relevante i mitt fagfelt. Jeg tilkjennegir i mappen min pedagogiske bakgrunn og utvikling som underviser, min kunnskap om studenters læring og min undervisningsfilosofi. Jeg viser også til mine meritter som pedagogisk leder og innsats i utviklingsarbeid knyttet til egen undervisning og studieplanarbeid. Jeg fikk i 2014 opprykk til dosent, etter å ha tatt en doktorgrad i musikkpedagogikk i 2012.

Ifølge Det kunstfaglige fakultets strategiplan (2014–2020) skal fakultet «synliggjøre og styrke kunstfagenes posisjon, egenverdi og samfunnsmessige betydning gjennom:

* å gi utdanningssom gjør studentene i stand til å utvikle et personlig uttrykk på høyt kunstnerisk nivå
* å gi fleksible utdanningstilbud som dyktiggjør studentene i forhold til bred og selvstendig deltagelse i arbeidslivet
* utvikle utøvere, pedagoger og kunstnere til å bli gode formidlere med evne og vilje til å bidra til utvikling og endring innenfor sine fagfelt»

Jeg forsøker gjennom min pedagogiske mappe å vise hvordan jeg på flere nivåer i organisasjonen, fra kontakten med studentene til fagutvikling på nasjonalt nivå, jobber inn mot disse strategiske målene.

Jeg har utviklet mitt arbeid kvalitativt over tid:

* gjennom bred erfaring med, og utdanning i, kollegaveiledning
* gjennom faglig samarbeid med fagfeller nasjonalt og internasjonalt
* som initiativtaker og leder for Masterutdanning i hørelære med didaktikk og praksis ved Musikkonservatoriet
* som sensor/opponent på BA, MA og Ph.d.-nivå
* som veileder på master- og ph.d.-nivå
* som initiativtaker og igangsetter av FoU-magasinet Podium, og redaktør i 10 år
* som medlem i Programstyret for Det kunstfaglige fakultet (som har ansvar for studiekvalitetsarbeidet ved fakultetet)
* som leder NFR-prosjektet «Kjønn og skjønn i kunstfagene»
* som innleder i diskusjoner og seminarer om undervisning ved Det kunstfaglige fakultet
* som konferansier på en lang rekke konserter/forestillinger
* Gjennom mitt vitenskapelige arbeid handler om undervisning og utvikling av teori knyttet til musikkpedagogikkfeltet spesielt.

Jeg har en vitenskapelig tilnærming til undervisningsoppdraget, undervisning og læring:

* Som initiativtaker og medredaktør i Journal for Sports and Arts Education (JASEd) (nivå 1).
* gjennom en rekke forskningsartikler med musikkpedagogisk og fagdidaktisk tematikk, også rettet mot undervisning på universitetsnivå
* gjennom publisert undervisningsmateriale i hørelæredidaktikk
* gjennom langvarig engasjement i forbindelse med oppbyggingen av Det kunstfaglige fakultets FoU-virksomhet, inkludert det faktum at vi i dag har 8 stipendiater ved fakultetet (søknadsveiledning, oppfordring til å søke, vurdering av søkere, veiledning av stipendiatene)
* som aktiv formidler i populærvitenskapelige tidsskrifter
* gjennom deltakelse på en rekke konferanser i musikkpedagogikk
* gjennom å være arrangør av konferanser i musikkpedagogikk og på hørelærefeltet
* gjennom fagfellevurderinger av en rekke artikler for norske kunstpedagogiske forskningstidsskrifter
* gjennom utviklingen av eget læremateriell og fagdidaktiske publikasjoner

Jeg er en engasjert og aktiv pedagogisk leder:

* Jeg er initiativtaker og leder for forskningsgruppa InnOvation (Kunstfaks første forskningsgruppe)
* Jeg har stått i ledelsen for arrangementet av to nasjonale konferanser i hørelære og skal det kommende to årene lede arrangementet av en nordisk gehørkonferanse, en nasjonal forskerkonferanse i kunstpedagogikk (Cutting Edge) og en kjønnsforskningskonferanse.
* Jeg har initiert og drevet fram nye program og utdanninger, leder et utvalg som jobber med ny master i instrumentalpedagogikk og sitter i fakultetets programstyre som har ansvar for å revidere våre eksisterende masterutdanninger.
* Jeg har også arbeidet fram det nye valgemnet *Musikk og kjønn* ved Musikkonservatoriet/Kvinnforsk.
* Jeg er blant de ansatte ved fakultetet som setter i gang pedagogisk diskusjoner, og jeg deltar (og arrangerer) seminar og konferanser om undervisning og læring i og utenfor organisasjonen

Mine framtidige planer for undervisnings- og utviklingsarbeid er i hovedsak sentrert rundt videreutvikling av prosjektene i regi av forskningsgruppen InOvation. Vi jobber med å utvikle et forsknings- og utviklingsprosjekt som skal se på sammenhengen mellom studie- og emneplaner, innhold i undervisningen og vurderingsformer i kunstfagene i høyere utdanning. Vi har et ønske om å starte prosessen med å søke etablering av et *Senter for fremragende utdanning* for å utvikle kunnskap om undervisning og læring i høyere kunstutdanning. Gjennom prosjekter, nettverk og innovative forsøk er det tenkt at senteret skal ha fokus på å utvikle digitaliserte/fleksible undervisningsformer, arbeidsmåter og utdanningsinnhold som dyktiggjør studenter i forhold til bred og selvstendig deltagelse i arbeidslivet og utvikle pedagoger og kunstnere til å bli gode formidlere med evne og vilje til å bidra til utvikling og endring innenfor sine fagfelt. Senteret vil representere en parallell og samarbeidspartner til arbeidet til CEMPE (Norges Musikkhøgskoles *Centre of Excellence in Music Performance Education*), men med en utvidelse til å gjelde alle kunstfagene.

Rent personlig har jeg et mål om å stadig bli en bedre og mer reflektert pedagog, noe jeg blant annet ønsker å gjøre ved å skaffe meg et større internasjonalt nettverk. Neste studieår er jeg invitert til Queenslanduniversitetet som gjesteforsker, hvor jeg vil være gjest i forskningsgruppen «Creative Collaboratorium» som jobber med lederskap i kreative, interdisiplinære prosesser. Jeg skal i tillegg ha et 6-ukers opphold ved Stanforduniversitetets School of Education som blant annet er kjent for å være i front når det gjelder digitale læringsplattformer og kritisk pedagogikk. Mitt forskningsarbeid dette året med forskningstermin vil være spesielt rettet mot læringsressurser for høyere musikkutdanning, og målet er å publisere en internasjonal antologi med temaet: «Music Learning Resources Research».

Utdyping av min praksis og refleksjoner finnes i den digitale pedagogiske mappen, inkludert relevante vedlegg.

Vedlagt denne e-posten ligger en lenke til den pedagogiske mappen inkludert et brev fra dekan Kjell Magne Mælen ved Det kunstfaglige fakultet som viser fakultetets ønske og konkrete planer om å nyttiggjøre seg at den meritterte statusen et eventuelt positivt svar på denne søknaden vil kunne gi.

Håper på positivt svar.

Vennlig hilsen

Hilde Synnøve Blix

Dosent ph.d. i hørelære og musikkpedagogikk

Vedleggene i mappen ligger inne i de forskjellige tekstene. Her i nummerert rekkefølge:

1. Skjema for dokumentasjon av pedagogiske kvalifikasjoner
2. Pedagogisk CV – Hilde Synnøve Blix
3. Kompendium i fritonal melodilesing (eks. på utviklet undervisningsmateriell)
4. Kompendium i auditiv analyse (eks. på utviklet undervisningsmateriell)
5. Digitale nasjonale opptaksprøver (utviklingsarbeid)
6. Webside for gehørutvikling
7. Bekreftelse på mitt arbeid med utvikling av instituttets studier
8. Evalueringer (eksempler)
9. Notat i forbindelse med kurs i forskingsveiledning
10. Rapport fra kollegaveiledning med ph.d.-studenter
11. Skjema for kollegaveiledning 2017
12. Video med Pecha Kucha-foredrag
13. Oversikt over vitenskapelige arbeider med pedagogisk-didaktiske refleksjoner
14. Litteraturliste for mappen